
1. Situaţia de la graniţa dintre Kosovo şi FYROM

 

Consiliul permanent al OSCE şi-a exprimat, marţi 6 martie a.c., sprijinul total faţă de acţiunile guvernului din Fosta Republică Iugoslavă a Macedoniei (FYROM) şi a condamnat acţiunile extremiştilor albanezi, care “nu pot decât să deterioreze fragilul echilibru din regiune”. 

Reunite la cererea FYROM, cele 55 de state membre ale Organizaţiei pentru Securitate şi Cooperare în Europa au “susţinut ferm independenţa, suveranitatea şi integritatea teritorială a Fostei Republici Iugoslave a Macedoniei şi inviolabilitatea frontierelor sale”, se arată într-un comunicat dat publicităţii de către Consiliul permanent al OSCE. 

FYROM a anunţat mobilizarea rezerviştilor din armată şi poliţie, în urma producerii unor noi confruntări, în nordul ţării, între extremiştii albanezi şi forţele guvernamentale. 

Aceste confruntări “reprezintă o serioasă escaladare a tensiunii”, se apreciază în comunicatul OSCE, care mai precizează că “riscul de destabilizare a întregii regiuni va creşte în cazul în care comunitatea internaţională nu va întreprinde nici o acţiune”. 

FYROM a pledat, miercuri 7 martie, la Naţiunile Unite, pentru stabilirea unei zone-tampon la frontiera cu Kosovo. 

*

“Toţi rezerviştii din poliţie au fost mobilizaţi, cei din armată fiind parţial mobilizaţi”, au anunţat, luni 5 martie a.c., purtătorii de cuvânt ai ministerelor macedonene de Interne şi al Apărării, Stevo Pendarovski şi, respectiv, Georgi Trendafilov.

“Întregul corp de rezervişti ai poliţiei a fost mobilizat din cauza situaţiei din nordul Fostei Republici Iugoslave a Macedoniei (FYROM), la frontiera cu Kosovo, unde extremiştii albanezi au preluat controlul asupra unui sat, Tanusevci”, a declarat Stevo Pendarovski. “Armata a procedat la o mobilizare parţială a rezerviştilor”, a declarat, la rândul său, Georgi Trendafilov, într-o conferinţă de presă comună cu purtătorul de cuvînt al poliţiei. Armata regulată a Macedoniei are un efectiv cuprins între 15.000 şi 20.000 de oameni, dar cu tot cu rezervişti cifra ar putea urca la 120.000. 

Guvernul de la Skopje a anunţat în repetate rânduri că nu va negocia cu teroriştii albanezi. Potrivit cotidianului kosovar “Koha Ditore”, UCK a desemnat un reprezentant politic care va fi însărcinat cu negocierile cu autorităţile de la Skopje. 

Acesta este Ali Ahmeti, lider politic al mişcării. Mandatul lui Ali Ahmeti se referă la “încercarea de a găsi mijlocul prin care procesul negocierilor cu guvernul macedonean poate avansa”, consemnează cotidianul citat. Mişcarea UCK afirmă că luptă pentru “egalitatea drepturilor constituţionale ale albanezilor din Macedonia, susţinând că sunt victimele unei politici de discriminare din partea guvernului de la Skopje”. 

Parlamentul de la Skopje, reunit în cursul zilei de 17 martie a.c., a adoptat o declaraţie asupra situaţiei din ţară şi, în special, din zona oraşului Tetovo, şi a cerut luarea unor măsuri “adecvate pentru apărarea ţării”. Declaraţia a fost votată şi de deputaţii albanezi, de la putere şi din opoziţie. 

“Instituţiile din Macedonia vor trebui să ia măsuri adecvate pentru a păstra pacea şi stabilitatea ţării”, se arată în declaraţia adoptată. “Ca urmare a situaţiei, trebuie luate măsuri urgente şi eficiente pentru a împiedica escaladarea situaţiei”, se afirmă în declaraţia Parlamentului. 

Guvernul Republicii Macedonia va cere ajutor militar din străinătate “dacă va fi nevoie” a declarat purtătorul de cuvânt al guvernului de la Skopje. “Pentru moment, nu este nevoie de un ajutor, dar dacă se va face simţită o asemenea nevoie, guvernul va cere din străinătate un ajutor militar direct”, a declarat Antonio Milososki, purtătorul de cuvânt al guvernului de la Skopje, adăugând că Macedonia are “destui prieteni printre vecini şi în rândul statelor din Naţiunile Unite”. A. Milososki a precizat că armata macedoneană a desfăşurat “cu succes” o ofensivă împotriva poziţiilor “teroriştilor din Kosovo”, pe înălţimile de lângă Tetovo, în nord-vestul ţării, unde se duc lupte de patru zile. 

Extremiştii albanezi operează, de asemenea, în sudul Serbiei şi în regiunea din jurul satului macedonean Tanusevci, la graniţa cu provincia Kosovo. Oficialii macedoneni nu au precizat dacă rebelii au început să se retragă din regiune, însă au avertizat că “armata macedoneană nu lansează provocări, dar va riposta la orice provocare venind din partea unor albanezi înarmaţi”. “Macedonia insistă pentru ca forţa multinaţională de pace a NATO din Kosovo să controleze mai eficient partea kosovară de frontieră”, a precizat ministrul apărării, G. Trendafilov. 

Potrivit KFOR, între 75 şi 150 de luptători albanezi operează în sector, însă Ministerul macedonean al Apărării susţine că numărul acestora se ridică la 300. KFOR a afirmat că şi-a întărit dispozitivul de supraveghere în sectorul respectiv şi a semnat, la Skopje, un acord de cooperare cu armata macedoneană. 

*

Consiliul de administraţie interimară (IAC) a provinciei Kosovo a denunţat, “toate acţiunile extremiste care destabilizează situaţia în Fosta Republică Iugoslavă a Macedoniei (FYROM)”. 

“Membrii IAC regretă moartea celor trei soldaţi macedoneni şi denunţă toate acţiunile extremiste care destabilizează situaţia în FYROM”, se arată într-un comunicat al organismului executiv din Kosovo. În componenţa IAC intră patru membri ai Misiunii Naţiunilor Unite în Kosovo (MINUK), trei reprezentanţi ai partidelor albanezilor din Kosovo şi un reprezentant al comunităţii sîrbe. 

“IAC salută eforturile KFOR (Forţa multinaţională de pace a NATO) vizând reducerea influenţelor destabilizatoare la frontiera dintre provincia Kosovo şi FYROM şi împiedicarea propagării instabilităţii”, continuă comunicatul. IAC “susţine Guvernul macedonean în eforturile de a găsi o soluţie paşnică de rezolvare a crizei şi solicită redeschiderea frontierei cu provincia iugoslavă”. 

*

NATO şi-a dat acordul pentru desfăşurarea forţelor iugoslave în zona din sudul Serbiei, la graniţa cu Fosta Republică Iugoslavă a Macedoniei (FYROM), care serveşte drept punct de trecere pentru separatiştii albanezi. 

Forţele iugoslave, care au fost autorizate să aibă armament greu, vor putea interveni în extremitatea sudică a zonei de securitate, care se întinde de-a lungul zonei administrative dintre Kosovo şi Serbia, într-un perimetru de trei kilometri lungime şi cinci kilometri lăţime. 

Secretarul general al NATO, George Robertson, a afirmat, vineri 16 martie a.c., că Alianţa Nord-Atlantică nu va permite “unui număr mic de extremişti să destabilizeze Fosta Republică Iugoslavă a Macedoniei”. “Stabilitatea Republicii nu va fi ameninţată de un număr mic de extremişti, care preferă gloanţele buletinelor de vot”, a mai declarat George Robertson. El a amintit că Forţa multinaţională de pace din Kosovo (KFOR) a luat deja unele măsuri, precum creşterea numărului de patrule şi de trupe la graniţa dintre provincia Kosovo şi FYROM şi închiderea drumurilor din această zonă.

 

2. Procesul de extindere a Uniunii Europene

 

“Banca Centrală Europeană (BCE) se orientează spre un sistem de rotaţie a membrilor instanţei sale de conducere în procesul de extindere a Uniunii Europene (UE) în perspectiva extinerii zonei euro la 25 de ţări, iar într-o bună zi, chiar la 30”, a anunţat, luni 5 martie a.c., preşedintele acestei bănci, Wim Duisenberg. 

“Cred că formula rotaţiei este cea mai probabilă”, a declarat el la audierea de la Comisia cu probleme monetare din Parlamentul European de la Bruxelles, dar a recunoscut, totodată, că, în final, activitatea BCE riscă să devină “mai puţin suplă”. Consiliului guvernatorilor BCE, care este instanţa de decizie a băncii, mai ales în ceea ce priveşte politica monetară, are, în prezent, 18 membri: preşedinţii băncilor centrale din cele 12 ţări din zona euro şi cei şase membri ai directoratului său din Frankfurt. 

Unii membri ai BCE consideră că instituţia ar putea deveni “greu digerabilă” în momentul în care consiliul său va fi format din 25 sau 30 de membri şi că, ţinând cont de situaţiile economice foarte disparate care vor prevala, aceasta nu va mai putea avea o politică monetară unică şi coerentă în întreaga zonă. 

Unii dintre participanţii la audieri au declarat însă că, în principiu, cei 18 membri se vor strădui să ajungă la o decizie unanimă în această privinţă. Potrivit acestora, o asemenea politică va fi, totuşi, greu de urmat cu 30 de membri în consiliu, mai ales în perioade de turbulenţe economice cu risc crescut de conflicte de interese. 

Această problemă a devenit o prioritate încă de la summit-ul de la Nisa, care a deschis calea extinderii UE spre ţările din estul Europei. Încă din timpul summit-ului de la Nisa, BCE a pus o condiţie pentru realizarea oricărei reforme în funcţionarea consiliului său, şi anume: menţinerea principiului “un membru, un vot” în cadrul deliberărilor, mai cu seamă a acelor deliberări în care se dezbat ratele dobînzilor.

*

“Comisia Europeană a transmis Consiliului European de Miniştri un document de lucru, în care prezintă cinci opţiuni posibile pentru realizarea liberei circulaţii a forţei de muncă în contexul unei Uniuni Europene extinse”, a declarat, miercuri 7 martie a.c., un purtător de cuvânt al Comisiei. “Acest document de lucru va servi drept bază pentru o primă discuţie în urma căreia se va vedea care dintre opţiunile prezentate este preferată de Cei 15”, a precizat acesta. 

Purtătorul de cuvânt al Comisiei Europene a reafirmat că, în acest stadiu, documentul nu conţine nici o indicaţie referitoare la durata eventualelor perioade de tranziţie – o problemă extrem de sensibilă pentru ţările candidate. 

Documentul de lucru, aşa cum a fost el elaborat într-o primă formă de Comisia Europeană, prezintă cinci opţiuni posibile pentru negocierile de aderare cu ţările candidate la capitolul liberei circulaţii a forţei de muncă: fără nici o perioadă de tranziţie, cu clauze de garantare, un sistem flexibil de dispoziţii provizorii, un sistem de stabilire a unor cote fixe şi, în sfârşit, o perioadă de tranziţie care prevede o derogare totală de la libera circulaţie a forţei de muncă, însă pe o perioadă limitată de timp. Această din urmă opţiune nu este asociată cu vreo limită de timp. Comisia apreciază că acest punct va fi “extrem de dificil de negociat cu statele candidate”. 

*

La inţiativa preşedinţiei suedeze a UE, miniştrii europeni ai Justiţiei şi ai Afacerilor Interne au avut, vineri 16 martie a.c., o întâlnire neoficială cu omologii lor din ţările candidate la aderare. Uniunea Europeană intenţionează “să intensifice cooperarea în domeniul judiciar şi al securităţii europene cu ţările candidate la aderare”, subliniindu-se că mai sunt “multe de făcut” pentru o aplicare bună a legislaţiei UE.

“Numeroase ţări candidate la aderare au progresat în adaptarea legislaţiei lor la normele europene, mai ales în materie de azil şi imigraţie, dar mai sunt multe de făcut în ceea ce priveşte aplicarea acestei legislaţii”, a declarat Maj-Inger Klingvall, ministrul suedez al Cooperării şi Imigraţiei, la încheierea întâlnirii. “Consolidarea cooperării operaţionale între ţările candidate şi statele membre ale UE va fi imperativă”, a adăugat ministrul suedez. Acesta a mai precizat că schimbul de opinii a arătat “o deplină unanimitate referitoare la aprofundarea cooperării în materie de luptă împotriva imigraţiei clandestine şi asupra posibilităţilor de intensificare a dreptului de azil”. “Este necesar ca ţările candidate să înceteze să mai fie ţări de tranzit şi să devină ţări propriu-zise, în care se poate cere azil. Acest lucru va consolida protecţia celor care cer azil şi va avea un efect preventiv, după ce aceste state vor deveni mai puţin interesante pentru imigranţi”, a declarat Maj-Inger Klingvall. 

La rândul său, comisarul european al Justiţiei şi Afacerilor Interne, Antonio Vitorino, a considerat ca fiind important ca ţările candidate să fie implicate în dezbaterea referitoare la politica europeană de azil şi de imigraţie. El a cerut ţărilor candidate să ratifice convenţia de la Palermo referitoare la lupta împotriva crimei organizate transnaţionale, şi doreşte ca acestea să participe la viitorul Colegiu european de poliţie, destinat formării înaltelor cadre de poliţie. 

Comisarul european a sprijinit Comisia Europeană pentru diversele iniţiative de cooperare în vederea ameliorării supravegherii frontierelor în ţările candidate la aderare. “Uniunea Europeană este preocupată de faptul că extinderea va fi făcută cu toate garanţiile de securitate, de respectare a statului de drept şi de eficacitate crescândă în ceea ce priveşte lupta împotriva crimei organizate”, a afirmat A. Vitorino. 

Potrivit purtătorului de cuvânt al Comisiei, discuţiile între miniştri s-au axat în principal pe necesitatea de a se spori gradul de coordonare şi de a se elabora o strategie comună de combatere a imigraţiei ilegale pe traseul numit “ruta Balcanilor”.

“Ruta Balcanilor” este utilizată în special de imigranţii ilegali provenind din China, Irak şi Iran, care figurează printre principalele zece ţări de origine a imigranţilor clandestini din UE. Potrivit purtătorului de cuvânt al Comisiei, 500.000 de imigranţi ilegali intră în fiecare an în Europa şi 50% din imigranţii ilegali care ajung în Marea Britanie folosesc “ruta Balcanilor”. 

 

3. Învestirea noului Guvern din Israel

 

Noul premier israelian, Ariel Sharon, a prezentat miercuri 7 martie, în faţa Knesset-ului, lista Guvernului său de uniune naţională, format din 26 de miniştri. Portofoliile Afacerilor Externe şi Apărării au fost încredinţate laburiştilor Shimon Peres, respectiv Benyamin Ben Eliezer. 

Premierul ales şi-a început discursul de învestitură în faţa Knesset-ului prin a mulţumi laburiştilor pentru a fi acceptat să participe la un guvern de uniune naţională şi să ia parte, astfel, “la lupta pentru securitate şi pace”. 

Pe de altă parte, Ariel Sharon a cerut palestinienilor să “renunţe la violenţă” şi s-a declarat dispus să facă unele “compromisuri dureroase” pentru a ajunge la un acord de pace. El a cerut, de asemenea, Siriei şi Libanului să facă pace cu Israelul. “Vrem angajamente politice realiste şi dorim o pace adevărată cu Siria şi Libanul”, a afirmat A. Sharon. În discursul său, Ariel Sharon a mai declarat că Ierusalimul va fi “capitala eternă a poporului evreu”. Pe de altă parte, A. Sharon a asigurat că nu va autoriza construcţia de noi colonii evreieşti în Cisiordania şi Fâşia Gaza. 

Guvernul israelian, care cuprinde reprezentanţi a opt partide (care deţin 73 de mandate de deputaţi din totalul de 120), a fost învestit cu 72 de voturi “pentru” şi 21 “împotrivă”. Printre miniştri figurează, de asemenea, pentru prima oară în istoria statului evreiesc, un arab, Salah Tarif. 

*

Guvernul noului premier israelian, Ariel Sharon, a dat publicităţii, miercuri 7 martie a.c., liniile directoare ale politicii sale, care constă în ajungerea la pace cu vecinii săi arabi, dar şi în garantarea securităţii Israelului. 

Principalele puncte ale programului sunt următoarele: 

- Guvernul va cere palestinienilor să renunţe la calea violenţei şi la teroare şi Autorităţii Palestiniene să se conformeze angajamentelor luate şi să lupte în toate modurile împotriva actelor de violenţă care vizează Israelul, cetăţenii şi soldaţii săi. 

- Guvernul va face în aşa fel încât să facă pace cu toate naţiunile din regiune, apărând, în acelaşi timp, interesele naţionale, istorice şi securitatea Israelului. Dar ajungerea la pace cere compromisuri dureroase pentru toate părţile implicate. Guvernul este convins că negocierile directe şi fără mediere sunt cea mai corectă cale de a reda încrederea între părţi şi de a impulsiona pacea. 

- Guvernul va respecta acordurile încheiate anterior, care au fost ratificate de Parlament, cu condiţia ca ele să fie aplicate şi de cealaltă tabără. Se va discuta despre acordurile permanente cu Siria şi cu palestinienii, pe baza Rezoluţiilor 242 şi 338 ale Consiliului de Securitate al ONU, care se bazează pe principiul “teritorii contra păcii”. 

- Guvernul va acţiona în vederea instaurării păcii cu palestinienii, prin intermediul acordurilor interimare. Există o posibilitate de retragere a trupelor israeliene din Cisiordania şi din Fâşia Gaza, dar aceasta numai dacă nu aduce atingere intereselor Israelului. 

- Guvernul solicită ca Libanul să-şi respecte partea sa de angajament în punerea în aplicare a Rezoluţiei 425 a ONU (privind retragerea israeliană din Liban, efectuată la 24 mai 2000). Guvernul va cere Libanului şi Siriei să prevină violenţele care ameninţă pacea şi securitatea cetăţenilor din nordul Israelului şi soldaţii săi. 

*

Knesset-ul a votat, miercuri 7 martie a.c., un text de lege privind anularea alegerii premierului prin sufragiu universal direct, urmând să se revină la sistemul anterior, potrivit căruia şef al guvernului este numit liderul partidului care a obţinut cele mai multe locuri la alegerile legislative. Iniţiatoarele acestei reforme, care va antrena o întoarcere la sistemul electoral în vigoare până la alegerile din 1992, sunt principalele două partide din Israel: Partidul Muncii, al fostului premier Ehud Barak, şi Partidul Likud, al premierului ales Ariel Sharon.

 

4. Procesul de dezarmare al Rusiei

 

“Preşedintele Vladimir Putin urmează să semneze, până la sfârşitul lunii, un decret referitor la distrugerea stocului de arme chimice ruse, operaţiune care urmează să înceapă în 2002”, a informat, vineri 8 martie a.c., la Bruxelles, un reprezentant al Uniunii Europene. 

“Semnalele care ne vin din Rusia indică faptul că distrugerea armelor chimice va începe anul viitor”, a precizat Stefan Noreen, consilier al premierului suedez, la încheierea unei conferinţe asupra dezarmării şi neproliferării care a avut loc la Bruxelles. “Suntem decepţionaţi de încetineala distrugerii stocului de arme chimice de Rusia”, a adăugat Stefan Noreen. 

La reuniune au participat experţii celor 15 ţări membre ale UE, Rusia, Statele Unite, Japonia şi ţări ale fostei Uniuni Sovietice. 

Conform comunicatului dat publicităţii la încheierea reuniunii, decretul prezidenţial rus se va referi la un “plan de distrugere” a armelor chimice. 

Conform unei convenţii ratificate în 1997, Moscova a promis distrugerea totală a stocurilor sale de arme chimice, circa 40.000 de tone, până în aprilie 2007. Dar Rusia nu a realizat anul trecut prima fază a programului care prevede distrugerea unui procent din aceste arme chimice, adică 400 de tone. Rusia a declarat că nu are bani pentru a încheia construirea a două uzine specializate. A doua fază prevede distrugerea a 20% din arsenalul chimic până în aprilie 2002. 

Conform comunicatului publicat la Bruxelles, Rusia a confirmat intenţia sa de a-şi respecta angajamentele impuse de Convenţie. 

 

5. Dizolvarea Parlamentului Italiei

 

Preşedintele Republicii Italiene, Carlo Azeglio Ciampi, a semnat, joi 8 martie, decretul de dizolvare a Parlamentului, după ce a avut întrevederi cu preşedintele Senatului, Nicola Mancino, şi cu preşedintele Camerei Deputaţilor, Luciano Violante. 

Preşedintele a lansat, astfel, oficial, cursa pentru organizarea de alegeri anticipate, care se vor desfăşura în prima jumătate a lunii mai. 

Preşedintele italian a dat, astfel, un impuls procesului electoral, pentru ca ţara să poată avea cu un guvern pe deplin operaţional pentru summit-ul G8, prezidat în acest an de Italia şi care se va desfăşura între 20 şi 22 iulie la Genova. 

Potrivit Constituţiei, alegerile trebuie organizate într-un termen de 45-70 de zile de la dizolvarea Parlamentului. Ministrul de Interne, Enzo Bianco, a declarat că a propus Consiliului de Miniştri data de 13 mai pentru organizarea alegerilor legislative, dată acceptată de toate formaţiunile politice italiene.

 

6. Alegerile locale din Franţa

 

Potrivit primelor rezultate oficiale şi estimărilor institutelor de sondare a opiniei publice, candidatul stângii a câştigat turul al doilea al alegerilor municipale de la Paris, din 18 martie a.c., punând capăt celor 24 de ani de dominaţie a dreptei în capitala franceză. Listele stângii (socialişti-comunişti-ecologişti), ale senatorului socialist Bertrand Delanoe vor obţine, potrivit acestor estimări, o majoritate de 91 de mandate din totalul de 163 ale Consiliului Municipal al Parisului. 

Potrivit estimărilor, listele dreptei, ale fostului ministru gaullist Philippe Seguin, ar obţine 57 de mandate şi cele ale primarului de dreapta în exerciţiu, Jean Tiberi, 12. Celelalte liste ale diverselor formaţiuni de dreapta vor obţine 3 mandate. 

Listele lui B. Delanoe au obţinut 49,7% dintre voturi, listele lui P. Seguin 35,8%, listele lui J. Tiberi 12,7% iar celelalte 1,8%.

B. Delanoe a apreciat că “parizienii au ales să dea o şansă reînnoirii democratice şi necesităţii absolute de transparenţă în ceea ce priveşte gestionarea capitalei”. 

Modificările de natură demografică şi socială din capitală au contribuit la această evoluţie a situaţiei. Aproape o treime dintre cei 2.125.800 de locuitori s-au instalat la Paris după 1990 şi aproape jumătate au între 25 şi 39 de ani. Printre ei, numeroase cadre superioare care duc un trai îndestulat, dar care se revendică din stânga modernistă. Campania electorală şi luptele interne foarte mediatizate ale unei drepte dezmembrate au sfârşit prin a-i convinge şi pe cei mai reticenţi de necesitatea unei schimbări. 

*

Potrivit analiştilor politici, extrema-dreaptă franceză, divizată, şi-a limitat pierderile în fiefurile sale din sudul ţării, în timp ce comuniştii au încheiat slab cel de-al doilea tur de scrutin al alegerilor municipale. 

Mişcarea Naţională pentru Republică (MNR), care s-a format în 1998, după scindarea Partidului tradiţional de extremă-dreapta, Frontul Naţional (FN), a cîştigat alegerile la Marignane şi la Vitrolles, în apropiere de Marsilia, în sud-estul Franţei. 

Primarul în exerciţiu al localităţii Vitrolles, Catherine Megret, a cîştigat încă un mandat, iar la Marignane s-a impus lista lui Daniel Simonpieri. Cei doi au cîştigat ultimele alegeri municipale (în 1995) din partea FN.

“Aceste rezultate reprezintă un succes pentru tânăra noastră mişcare, în ciuda faptului că au existat liste de divizare, din partea FN şi FRF”, a declarat C. Megret. 

Scindarea care a avut loc a divizat extrema-dreaptă, aceasta nereuşind să reitereze succesul pe care l-a înregistrat în 1995 la municipale, când a câştigat, în sud-estul ţării, şi primăriile din Toulon şi Orange. 

Mandatul pentru primăria din Toulon a fost pierdut încă din primul tur. În schimb la Orange, actualul primar, Jacques Bompard (FN), a fost reales în mod triumfal încă din primul tur. 

Din cele 205 de localităţi cu peste 30.000 de locuitori, extrema-dreaptă nu s-a prezentat la turul al doilea decât în 41, faţă de 103 în 1995 (dintr-un total de 185 de oraşe), lucru care confirmă faptul că această formaţiune continuă să piardă din influenţă. 

Partidul Comunist Francez a pierdut la Nimes (în sud), Evreux (în vest), La Ciotat (sud-est), Sete (în sud), Tarbes (în sud-vest) şi departamentul Allier (din centrul ţării), după ce a fost înfrânt în fieful său, devenit istoric, de la Montlucon (centrul ţării). 

Oraşul Calais va fi condus în continuare de actualul primar comunist, Jacky Henin, iar Arlas (sud-estul Franţei) va fi de acum încolo condus de un comunist. 

Celelalte rezultate demonstrează o netă pierdere de influenţă a PCF. Secretarul naţional al PCF, Robert Hue, a recunoscut că “este o seară tristă pentru stânga, reculul partidului său fiind incontestabil”. 

 

7. Simplificarea procedurilor de adopţie a copiilor în unele ţări europene

 

Mai multe ţări europene au luat deja sau sunt pe punctul de a lua măsuri vizând simplificarea şi extinderea posibilităţilor de adopţie. 

La 15 martie a.c., Franţa, prin ministrul delegat pentru problemele Familiei şi Copiilor, Ségolene Royal, a lansat o iniţiativă pentru a îmbunătăţi informaţiile despre candidaţii la adopţie, pentru reducerea numărului asociaţiilor agreate şi pentru facilitarea demersurilor. 

În Marea Britanie, urmează să fie prezentat în Parlament în această săptămână, un proiect de lege în această privinţă, în timp ce Suedia, Belgia şi Italia au în plan iniţiative similare. 

Unul dintre obiectivele guvernelor europene este de a accelera procedurile de adopţie - ele durează minimum un an în Marea Britanie sau în Italia, dar pot dura, în medie, până la doi ani în Belgia, unul până la trei ani în Danemarca, doi-trei ani în Portugalia. 

În România, unde numeroşi străini vin să adopte copii (2.700 anul trecut), termenul este, în medie, de şase luni până la un an. 

În schimb, în Grecia, adopţia este denunţată frecvent ca fiind foarte dificilă, din cauza piedicilor birocratice şi a condiţiilor puse. Această situaţie încurajează “traficul cu copii, adesea ţigani sau balcanici, vînduţi de părinţii lor”. 

Pe de altă parte, simplificarea procedurilor vizează, adesea, o mai bună protejare a copiilor şi ameliorarea condiţiilor psihologice ale adopţiei. 

În Italia, a fost adoptat la 1 martie a.c. un proiect de lege prin care se modifică de la 40 la 45 de ani diferenţa maximă de vârstă dintre părinţi şi copilul adoptat. De asemenea, proiectul prevede că doi sau mai mulţi copii ai unei aceleiaşi familii nu pot fi separaţi prin adopţie. În această ţară catolică, unde biserica este foarte puternică, legea respinge posibilitatea adopţiei pentru cuplurile necăsătorite, celibatari şi, bineînţeles, pentru homosexuali, spre deosebire de tendinţa inversă care se conturează în mai multe ţări. 

După Olanda şi Danemarca, dar şi după anumite provincii spaniole, care au autorizat deja cuplurile de homosexuali să adopte copii, Belgia pregăteşte un proiect de lege în acest sens, care ar putea fi discutat în Consiliul de miniştri în această sesiune parlamentară. 

În Suedia, un raport parlamentar preconizează, de asemenea, extinderea legislaţiei privind cuplurile de homosexuali. În Marea Britanie, proiectul de lege dezbătut vizează clarificarea situaţiei cuplurilor de homosexuali şi a originilor etnice diferite, atunci cînd este vorba de adopţie. 

În Belgia, sunt adoptaţi 800 de copii pe an. În Olanda, în 1998, au fost înregistrate 937 de adopţii, în Danemarca, în 2000, 721 de cazuri, iar în Marea Britanie, tot anul trecut, 4.000 de cazuri. În Italia, între 1994 şi 1999 au fost adoptaţi 18.000 de copii. În cea mai mare parte a ţărilor europene, majoritatea copiilor adoptaţi provin din străinătate. Astfel, în Suedia, se înregistrează circa 1.000 de cazuri în fiecare an.

 

8. Raportul pe anul 2000 al Departamentului de Stat american privind 

respectarea drepturilor omului în România

 

Departamentul de Stat al SUA a dat publicităţii cel de-al 25-lea raport privind respectarea drepturilor omului în lume, raport care analizează şi situaţia României din acest punct de vedere. 

Raportul subliniază că guvernul României a respectat, în ansamblu, drepturile cetăţenilor, dar mai există şi unele probleme serioase de rezolvat. 

Subiectele tratate de raportul Departamentului de Stat american privind România sunt abuzurile forţelor de poliţie exercitate asupra unor persoane aflate în detenţie sau asupra cetăţenilor de etnie rromă, funcţionarea sistemului judiciar, tratamentul minorităţilor religioase, respectarea integrităţii persoanelor, discriminarea şi violenţa socială, condiţiile din penitenciare, dreptul la intimitate, libertatea presei, de asociere, de mişcare, drepturile politice, violenţa, situaţia copiilor, persoanele cu handicap, minorităţile naţionale, situaţia salariaţilor. Comentariile din Raportul Departamentului de Stat american sunt însoţite de exemple concrete, care dovedesc îndeplinirea sau neîndeplinirea obligaţiilor României privind respectarea drepturilor omului.

Astfel, potrivit raportului, folosirea excesivă a forţei de către poliţie s-a soldat cu moartea mai multor persoane. Unii ofiţeri de poliţie au continuat să facă uz de forţă, asupra unor persoane aflate în detenţie. Au existat cazuri de poliţişti investigaţi în legătură cu suspiciunea de abuz în serviciu, unele dosare soldându-se cu deferirea acestora tribunalului militar. 

Investigaţiile poliţiei sunt în general lente şi vagi şi se soldează rareori cu judecarea sau pedepsirea celor acuzaţi. Deşi poliţia se află într-un proces de reformă, există cazuri de maltratare a persoanelor aflate în detenţie. Guvernul a promis modificări importante ale Codului Penal în 1998, dar acestea nu au fost făcute. 

Condiţiile de detenţie nu ating standardul minim pe plan internaţional, suprapopularea rămânând o problemă serioasă, în ciuda îmbunătăţirii condiţiilor înregistrate în 1999. 

Raportul mai menţionează că sistemul judiciar rămâne sub influenţa executivului. Violenţa şi discriminarea la adresa femeilor sunt în continuare probleme serioase. Există un număr mare de copii ai străzii în oraşele mari. 

Hărţuirea minorităţilor religioase rămâne o problemă, iar grupurile religioase nerecunoscute oficial de guvern denunţă adesea un tratament discriminatoriu din partea autorităţilor.

Discriminarea şi violenţa socială la adresa rromilor continuă, subliniază raportul. Serioase probleme rămân în continuare abuzul în exploatarea copiilor şi traficul cu femei în scopul prostituţiei. 

În ceea ce priveşte respectarea integrităţii persoanei, Departamentului de Stat arată că în România nu au fost înregistrate cazuri de crime politice. Raportul citează însă un caz semnalat de organizaţiile Amnesty International şi APADOR-CH (o organizaţie neguvernamentală afiliată la International Helsinki Federation), în care poliţia a făcut uz excesiv de forţă împotriva unui membru al minorităţii rromilor. 

Unele cazuri de deces înregistrate în timpul arestului sau cauzate de brutalitatea poliţiei, înregistrate în 1999, nu au fost încă elucidate, arată raportul. 

În România nu au fost înregistrate cazuri de dispariţie motivate politic, arată raportul. 

Departamentul de Stat remarcă faptul că în România sunt respectate, în general, prevederile prevăzute în Constituţie în legătură cu interzicerea torturii şi a tratamentului inuman sau degradant şi a pedepsei corporale, dar semnalează din nou unele fapte raportate de Amnesty International şi de organizaţiile neguvernamentale ale rromilor, referitoare la abuzul de forţă din partea poliţiei , în special în cazul minorităţii rromilor. 

Departamentul american de Stat precizează că toate cazurile judiciare care implică personalul armatei sau al poliţiei sunt judecate de tribunale militare, dar asociaţiile naţionale şi internaţionale pentru apărarea drepturilor omului critică acest sistem, afirmând că anchetele procuraturii militare sunt extrem de îndelungate şi neconcludente, iar unii procurori blochează investigarea corectă a acuzaţiilor de abuz aduse poliţiştilor. Guvernul român a refuzat să ofere informaţii la zi asupra acestor cazuri înregistrate în 1997 şi 1998, apreciază Raportul. 

Condiţiile din penitenciare nu au ajuns la standardele internaţionale minime, remarcă raportul Departamentului de Stat, arătând, totuşi, că se fac unele eforturi pentru depăşirea acestei situaţii. Bugetul pentru anul 2000 destinat acestui sistem a crescut cu 74% faţă de 1999, raportul arătând că există 41 de centre de detenţie, 34 de penitenciare (faţă de 33 în 1999), 5 spitale în regim de penitenciar şi două centre de detenţie pentru delincvenţii juvenili. Cu toate acestea, suprapopularea închisorilor a rămas o problemă gravă, deşi se înregistrează unele îmbunătăţiri comparativ cu anul 1999. Pe 22 septembrie 2000, în penitenciarele din România se aflau 49.540 de persoane, dintre care 1.571 de minori, în timp ce capacitatea sistemului era de 33.464 de locuri. Este remarcată o lege care oferă posibilitatea pronunţării unor sentinţe alternative pentru delictele minore, condamnaţii putând presta muncă în folosul comunitaţii. Organizaţiile pentru drepturile omului au semnalat în continuare cazuri de abuzuri comise împotriva deţinuţilor de către alţi deţinuţi sau de administraţia penitenciarelor. Închisorile folosesc în continuare sistemul “şefului de celulă”, prin care unii prizonieri sunt semioficial însărcinaţi să-i supravegheze pe ceilalţi deţinuţi, gardienii sunt înarmaţi numai în cazurile în care îi supraveghează pe deţinuţii care lucrează în afara închisorii. Se remarcă faptul că violarea corespondenţei nu mai este o practică obişnuită, iar deţinuţii au dreptul să dea telefoane. Responsabilii penitenciarelor au introdus unele programe pentru viitoarea reintegrare socială a deţinuţilor. 

Pe de altă parte, raportul semnalează faptul ca poliţia nu îi informează pe cetăţeni asupra drepturilor acestora, deşi legea prevede ca autorităţile să le prezinte arestaţilor acuzaţiile şi să le semnaleze dreptul de a fi asistaţi de un avocat. În ceea ce priveşte tratamentul delincvenţilor minori, Departamentul de Stat precizează că legea care permite interogarea acestora fără restricţii şi reţinerea lor până la 30 de zile în centre pentru protecţia minorilor pare a fi în conflict cu Constituţia. 

Raportul adaugă că nu au fost înregistrate arestări din motive politice, iar exilul nu a fost utilizat ca mijloc de pedeapsă. 

În ceea ce priveşte sistemul judiciar, Departamentul de Stat precizează că, deşi este supus unor influenţe din partea puterii executive, acesta este independent . 

Raportul precizează că nu au fost semnalate încălcări ale dreptului la intimitate . Departamentul de Stat precizează că, în conformitate cu prevederile Constituţiei, cetăţenii sunt protejaţi în faţa percheziţionării locuinţelor fără un mandat în acest sens, dar că această protecţie este subordonată “securităţii naţionale sau ordinii publice”. Legea din 1992 privind securitatea naţională consideră drept ameninţări nu numai terorismul, trădarea, spionajul, asasinatul sau insurecţiile armate, ci şi acţiunile totalitariste, rasiste si antisemite, precum şi tentativele de modificare a actualelor frontiere naţionale. De asemenea, legislaţia permite serviciilor de securitate să intercepteze comunicaţiile pe motive de securitate naţională, cu condiţia să obţină un mandat în acest sens. Este menţionată la acest capitol legea privind accesul la dosarele fostei securităţi, fiind subliniat faptul că au existat critici la adresa interzicerii accesului la dosarele actualilor angajaţi ai serviciilor secrete şi la redefinirea statutului informatorului. 

În ceea ce priveşte presa, deşi Constituţia garantează libertatea de exprimare şi interzice cenzura, ea limitează, totuşi, această libertate prin interzicerea “defăimării ţării” şi a “ofensei aduse autorităţii”. Cu toate că au fost făcute promisiuni privind eliminarea din Codul Penal a pedepselor cu închisoarea pentru calomnie, articolele respective au rămas în vigoare. Codul Penal amendat, adoptat de Parlament în 1996, a rectificat multe dintre prevederile datând din perioada comunistă. Cu toate acestea, noua versiune este criticată de organizaţiile de apărare a drepturilor omului şi de jurnalişti pentru faptul că prevede pedepse cu închisorea pentru calomnie, inclusiv în cazul jurnaliştilor. 

Raportul mai menţionează că în ciuda promisiunilor oficiale, Parlamentul nu a amendat într-o manieră relevantă sancţiunile prevăzute de Codul Penal. Prin urmare, articolele 205 şi 206 referitoare la calomnie şi articolele 238 şi 239 privind ofensa adusă autorităţii şi defăimarea sunt încă în vigoare. La recomndarea Consiliului Europei, legislaţia prin care s-ar reduce sentinţa în cazul încălcării articolului 205 la plata unei amenzi (în loc de pedeapsa cu închisoarea), iar pedepsa în cazul încălcării articolului 206 s-ar reduce la o detenţie între 3 şi 12 luni (în loc de 2 la 6 ani de închisoare), a fost adoptată de Camera Deputaţilor, dar nu a reuşit să treacă de votul Senatului în cursul anului 2000. 

Guvernul nu a abrogat nici prevederile referitoare la “defăimarea ţării” şi la “defăimarea oficialilor publici”, folosite pentru harţuirea şi pedepsirea ziariştilor care denunţă corupţia guvernamentală sau birocraţia. Mai mulţi ziarişti au fost arestaţi şi judecaţi pentru relatări privind corupţia administraţiei locale, ei fiind uneori şi victime ale violenţei . Au fost înregistrate plângeri de abuz al poliţiei la adresa jurnaliştilor. 

Presa independentă şi-a continuat dezvoltarea, într-o piaţă concurenţială, fiind publicate câteva sute de cotidiane şi săptămânale. Câteva canale de televiziune private emit în toată ţara, cea mai mare dintre ele acoperind circa 20% din suprafaţa rurală şi circa 80% din cea urbană. În România există 72 de posturi de televiziune private şi 162 de posturi de radio private, în timp ce aproximativ 2,8 milioane de locuinţe sunt dotate cu cablu TV. În timp ce televiziunea de stat a rămas singura care acoperă toată populaţia rurală, posturile independente au continuat să-şi extindă acoperirea. În anul 1999, Consiliul Naţional al Audiovizualului a acordat unui grup francez o licenţă pentru difuzare naţională, fapt care înlătură monopolul postului de radio naţional, iar postul emite în acest moment. Este prevăzut ca pe viitor să se acorde licenţe pentru difuzare naţională şi altor posturi de radio. În ceea ce priveşte publicaţiile străine, acestea pot fi importate şi distribuite liber, dar preţul lor mare în comparaţie cu cel al publicaţiilor interne le limitează circulaţia. 

În ceea ce priveşte libertatea de asociere, aceasta este prevăzută în Constituţie, iar Guvernul respectă aplicarea ei. Legea interzice adunările în scopul promovării ideologiilor comuniste, fasciste sau rasiste sau pentru comiterea unor acţiuni care contravin ordinii publice şi securităţii naţionale. Demonstraţiile neutorizate sau alte încălcări ale legii sunt pedepsite cu închisoare sau amendă. 

Departamentul de Stat precizează că Guvernul român nu împiedică, în general, libertatea religioasă, dar există în continuare acuzaţii credibile privind faptul că reprezentanţi ai administraţiei locale şi clerici ai Bisericii Ortodoxe împiedică eforturile altor confesiuni de a-şi face propagandă. Conform prevederilor unui decret din 1948, Guvernul recunoaşte 14 religii ai căror clerici pot primi sprijin financiar din partea statului. Formalităţile oficiale de înregistrare a asociaţiilor religioase sunt extrem de îndelungate, din cauza termenelor birocratice, în această privinţă grupurile religioase mai mici criticând Secretariatul de Stat pentru Culte din cauza tacticilor obstrucţioniste, care favorizează Biserica Ortodoxă. Reprezentanţii grupurilor care au cerut autorizaţii după 1990 se plâng că procesul este arbitrar, schimbător şi influenţat de Biserica Ortodoxă, iar solicitanţii nu primesc instrucţiuni clare privind criteriile de autorizare. Nici un grup religios nu a reuşit să obţină statut de religie după 1990 . Guvernul înregistrează grupurile religioase nerecunoscute ca fundaţii religioase şi caritabile sau asociaţii culturale, dar acestea sunt împiedicate adesea să-şi construiască biserici sau alte case de cult, mai apreciază Raportul. 

În ceea ce priveşte situaţia Bisericii Greco-Catolice, aceasta a înregistrat progrese limitate în recuperarea unora dintre fostele sale proprietăţi confiscate de Biserica Ortodoxă Română în 1948. Astfel, din cele 2.600 de biserici reclamate, a fost returnată doar o mică parte, greco-catolicii afirmând că au primit doar 136 de biserici, în timp ce Guvernul susţine că a retrocedat 142 de biserici în cursul anului 2000. Bisericile istorice ungare, inclusiv Biserica Romano-Catolică ungară şi Biserica protestantă reformată, bisericile evanghelică şi unitariană nu şi-au primit proprietăţile înapoi decât în mică măsură. Comunitatea evreiască a anunţat, în mai, că, în afara celor 21 de proprietăţi retrocedate simbolic de Guvern, a mai obţinut doar alte cinci. 

Guvernul român nu impune restricţii asupra libertăţii de mişcare pe teritoriul ţării, cu excepţia unor suprafeţe reduse, rezervate scopurilor militare, iar cetăţenii care doresc să-şi schimbe localitatea de reşedinţă sau de serviciu nu întâmpină nici o dificultate oficială. 

De asemenea, Guvernul cooperează cu Înaltul Comisariat ONU pentru Refugiaţi şi cu alte organizaţii umanitare, în timp ce Ministerul Muncii şi Solidarităţii Sociale şi Ministerul de Interne finanţează programe pentru asistenţa acordată solicitanţilor de azil sau refugiaţilor. 

Raportul Departamentului de Stat precizează că nu există restricţii legale privind participarea femeilor în guvern sau în viaţa politică, dar atitudinea opiniei publice constituie un impediment serios în acest sens. Cu toate acestea, în urma alegerilor din noiembrie, procentul femeilor din Parlament se ridică la 9,8%, iar actualul Guvern are în componenţă cinci femei. 

De asemenea, activitatea organizaţiilor pentru apărarea drepturilor omului se desfăşoară nestânjenit, Guvernul neintervenind în nici un fel şi cooperând cu grupurile de monitorizare locale şi internaţionale. Cu toate acestea, autorităţile oferă cu mare greutate statistici referitoare la abuzurile comise de poliţie. Pentru protejarea cetăţenilor împotriva abuzurilor funcţionarilor publici, instituţia Avocatul Poporului a intrat în funcţiune în iunie 1997. Din cauza lipsei de spaţiu pentru birouri, aceasta a început să funcţioneze la capacitate normală abia la începutul anului 1998, iar până în noiembrie 2000 primise 4.255 de plângeri. 

Constituţia interzice discriminarea pe baze rasiale, de naţionalitate, criterii etnice, de limbă, religie, sex, opinie sau apartenenţă politică, stare materială sau considerente sociale, dar Guvernul nu aplică efectiv aceste prevederi, iar femeile, ţiganii şi alte minorităţi sunt supuşi diveritelor forme de discriminare, în timp ce homosexualii sunt confruntaţi cu brutalităţi din partea poliţiei, apreciază Raportul. 

Violenţele împotriva femeilor , inclusiv violurile, continuă să fie o problemă gravă, un raport al UNICEF din 1999 semnalând că violenţa la locul de muncă nu este un fenomen rar întâlnit. Conform UNICEF, în România se semnalează 108 incidente sexuale la 1.000 de femei şi 41 de atacuri la 1.000 de femei. În 1997, autorităţile au creat un adăpost pentru victimele violenţei casnice, care poate găzdui numai patru persoane, în timp ce în 1998 au fost primite 230 de apeluri telefonice de la astfel de victime. Judecarea în cazul violurilor este dificilă, deoarece este necesară prezentarea unui certificat medical şi declaraţia unui martor, iar acuzatul poate fi achitat dacă se căsătoreşte cu victima. Traficul cu femei pentru prostituţie continuă să fie o problemă serioasă, iar femeile sunt supuse şi unei discriminări economice, în condiţiile în care în rândurile femeilor se înregistrează o rată a şomajului mai mare decât în cazul bărbaţilor. 

În ceea ce priveşte situaţia copiilor, Guvernul administrează programele de asistenţă sanitară şi de educaţie publică, în condiţiile unor resurse interne sărace, care însă sunt suplimentate de agenţiile internaţionale şi de organizaţiile neguvernamentale. În cursul anului 1999, condiţiile de viaţă în toate instituţiile pentru copii s-au deteriorat grav, din motive financiare şi administrative, iar în cursul anului 2000 nu s-au înregistrat ameliorări. Inspectorii care au vizitat instituţiile şi au identificat necesităţile umanitare la cererea Comisiei Europene au declarat că, deşi condiţiile nu sunt la fel de proaste în toate instituţiile, situaţia generală în cursul verii nu poate fi considerată decât inacceptabilă în ceea ce priveşte infrastructura de bază, precum şi igiena, asistenţa medicală, alimentaţia şi asistenţa generală. Conform statisticilor oficiale, în instituţiile de stat se aflau 33.000 de orfani, iar numărul copiilor instituţionalizaţi se situează în momentul de faţă la circa 60.000. Organizaţiile neguvernamentale rămân îngrijorate de numărul mare de minori aflaţi în detenţie. Trimiterea copiilor la muncă în rândul comunităţii rromilor este de asemenea foarte răspândită, potrivit raportului. Exploatarea sexuală a copiilor a continuat să atragă atenţia presei, iar poliţia a arestat câţiva pedofili străini. Traficul cu fete care sunt obligate să se prostitueze reprezintă în continuare o problemă, în timp ce adoptarea unei legislaţii adecvate pentru protecţia copiilor a primit foarte puţină atenţie. Legea română nu prevede un capitol destinat pedofiliei. În consecinţă, pedofilii sunt acuzaţi pentru viol, vătămare corporală şi corupţie de minori. 

În ceea ce priveşte persoanele cu handicap, condiţiile economice dificile şi problemele bugetare serioase fac ca aceştia să aibă condiţii de viaţă foarte dificile, în prezent fiind menţionat faptul că nu au posibilitatea să utilizeze mijloacele de transport în comun şi nu pot pătrunde în clădirile publice, din cauza absenţei unor căi de acces speciale. 

În privinţa minorităţilor religioase, raportul citează prezenţa în presă unor articole antisemite. De asemenea, este menţionat faptul că Biserica Ortodoxă Română a atacat “prozelitismul agresiv” al protestanţilor şi al grupurilor neoprotestante şi este amintită vandalizarea unei sinagogi din secolul XIX la Timişoara, în luna octombrie, şi profanarea unui cimitir evreiesc din Turnu-Severin. 

În ceea ce priveşte minorităţile naţionale, Departamentul american de Stat arată că majoritatea prevederilor tratatului româno-ungar din 1996 au fost puse în aplicare şi că decretul privind educaţia în limba maghiară a intrat în vigoare în 1999. Numărul rromilor este estimat de Guvern la 400.000, în timp ce Comisia Europeană apreciază că numărul lor se situează între 1,1 şi 1,5 milioane. Grupurile de ţigani se plâng de brutalitatea poliţiei şi denunţă hărţuiri rasiale la nivel local . În luna martie, Radio Europa Liberă a anunţat că ministrul de Externe din acea perioadă, Petre Roman, a declarat că Guvernul are obligaţia de “a proteja cele 23 de milioane de români împotriva celor câteva mii de ţigani care au deteriorat imaginea ţării în lume”. 

Referitor la situaţia salariaţilor, raportul precizează că aceştia au dreptul de a se asocia în sindicate şi de a participa la negocieri colective, existând limitări numai pentru domeniile considerate de Guvern drept esenţiale pentru interesul public. Cu toate acestea, legislaţia din 1991 nu respectă toate standardele Organizaţiei Internaţionale a Muncii în ceea ce priveşte alegerea liberă a reprezentanţilor sindicali, arbitrajul şi răspunderea financiară a organizatorilor grevelor. Confederaţia Internaţională a Sindicatelor Libere a raportat că drepturile sindicale continuă să fie încălcate, Guvernul amestecându-se în activităţile sindicatelor şi în derularea grevelor. Cerinţele pentru înregistrarea unui sindicat sunt excesive, remarcă raportul. Sindicate din mai multe sectoare economice au făcut greve în cursul anului, protestând în general faţă de nivelul salariilor, care nu s-au aliniat la rata inflaţiei . Este de asemenea, menţionat faptul că sindicatele nu trebuie să se afle sub controlul Guvernului sau al unui partid politic, dar că ele sunt libere să se angajeze în activităţi politice, lucru care se întâmplă adesea.

 

9. Epidemia de febră aftoasă

 

Epidemia de febră aftoasă, care face ravagii în fermele şi gospodăriile din Marea Britanie, este deja considerată de experţi ca fiind mai gravă decât precedenta, care a avut loc în perioada anilor '67-'68. 

La trei săptămâni după apariţia bolii, suprafeţe tot mai mari din teritoriul britanic continuă să fie afectate, acestea fiind imediat plasate în regim de carantină. La bilanţul de 217 de ferme infectate, câte au fost înregistrate până miercuri 14 martie a.c., plus cele 15-20 de noi focare depistate zilnic, epidemia nu dă nici un semn de încetinire a ritmului de extindere, iar specialiştii afirmă că răspunzătoare pentru aceasta este, în parte, dezvoltarea intensivă a zootehniei. 

Cu aproximativ 30 de ani în urmă, exploatările erau de circa şase ori mai mici decât în prezent, cu cirezi, în medie, de o sută şi nu o mie de capete, preciza cotidianul “The Guardian”. Concentrarea unui număr mare de animale în acelaşi loc favorizează propagarea virusului şi îngreunează procedurile de identificare a animalelor bolnave, se menţionează în cotidianul citat. 

Peste 130.000 de animale au fost sacrificate în ultimele trei săptămâni în Marea Britanie, iar încă 50.000 urmează să aibă aceeaşi soartă. În perioada 1967-1968 au fost sacrificate 430.000 de animale, însă într-o perioadă de şase-şapte luni. 

Guvernul britanic a anunţat că peste 100.000 de oi dintr-o zonă învecinată cu animale care au fost contaminate cu febră aftoasă vor fi sacrificate “preventiv”, chiar dacă ele nu prezintă nici unul dintre simptomele bolii. Amploarea acestui dezastru pune tot mai multe probleme logistice care sunt din ce în ce mai greu de rezolvat. 

În epidemia din '67-'68, animalele bolnave erau sacrificate, apoi îngropate. Astăzi, numărul mare al animalelor care trebuie sacrificate duce la aglomerarea abatoarelor şi, ca urmare, pe câmpurile din zonele rurale zac mormane de carcase care urmează să fie incinerate. 

Această maladie s-a întins în 25 până la 46 de comitate din Anglia, drept care deplasările în interiorul ţării sunt sever controlate. În aceste condiţii, organizarea unei campanii electorale pare a fi şi mai complicată, cu atât mai mult cu cât se cere amânarea alegerilor, programate pentru începutul lunii mai. 

De asemenea, responsabilii din zece comitate afectate cer ca alegerile locale, prevăzute oficial pentru data de 3 mai, să fie amânate până la eradicarea bolii. Alegerile generale ar putea avea loc în aceeaşi zi cu localele, potrivit analiştilor. 

“Cum poate un guvern să se ocupe de alegeri când mii de alegători nu pot circula în zonele rurale, când cerul este întunecat de fumul gros provenind de la incinerarea animalelor, iar toată lumea de la ţară este în genunchi”, se întreba, cotidianul “Daily Mail”. 

“Totul va depinde de modul în care evoluează epidemia”, a răspuns ministrul Mediului, Michael Meacher, care este şi preşedinte al grupului de lucru înfiinţat pentru a-i sprijini pe fermieri şi ţărani să depăşească criza. “Însă intenţia este de a menţine data de 3 mai pentru alegerile locale”, a adăugat el. 

Guvernul britanic, criticat pentru că a afirmat că epidemia este sub control, va anunţa, “în scurt timp”, deblocarea unui ajutor financiar pentru economia rurală britanică, a precizat M. Meacher. 

Grupul de lucru a încercat să găsească măsuri practice, pe termen scurt, menite să restabilească încrederea în turismul rural, a explicat ministrul britanic al Mediului. Responsabilii din turism au afirmat că activitatea lor s-a redus cu 70% faţă de normal în această perioadă a anului. Ei apreciază că epidemia de febră aftoasă îi costă cam 250 de milioane de lire (400 de milioane de euro) pe săptămână. 

*

Uniunea Europeană a decis, în 1990, din motive financiare, să renunţe la vaccinarea animalelor împotriva febrei aftoase, adoptând o directivă intrată în vigoare în 1992, potrivit Comisiei Europene. 

Înaintea acestei date, statele membre erau libere să practice sau nu această vaccinare. Marea Britanie a fost, alături de Irlanda şi de Danemarca, printre primele ţări care au renunţat la aceste vaccinări. 

Armonizarea “la scară redusă” a Uniunii Europene se explică în special prin costul ridicat al vaccinurilor şi dificultatea de a face distincţia, în cazul apariţiei maladiei, între animalele vaccinate şi cele infectate. Principiul liberei circulaţii în UE implică, între altele, ca animalele, vaccinate sau nu, să fie transportate dintr-o ţară în alta fără măsuri extreme de embargou. 

Înainte de 1992, nici o ţară nu practica vaccinarea generalizată a şeptelului său, dar intervenea punctual doar în regiunile considerate cu risc. 

Uniunea Europeană nu exclude, în acelaşi timp, recurgerea la vaccinări, dacă situaţia o va impune, a declarat purtătorul de cuvânt al Comisiei. UE dispune de 30 de milioane de doze de vaccin. Vaccinurile disponibile dau o imunitate de şase luni după două injectări la un interval de o lună, potrivit Organizaţiei Mondiale a Sănătăţii animale. Legislaţia europeană nu prevede utilizarea de vaccinuri decât în situaţiile de urgenţă.

